ΓΡΑΠΤΗ ΕΡΩΤΗΣΗ P-2708/96 υποβολή: Patricia McKenna (V) προς την Επιτροπή (9 Οκτωβρίου 1996)

Θέμα: Σύστημα ελαφρού σιδηροδρόμου στο Δουβλίνο

Ενωρίτερα φέτος εκπρόσωποι της επιτρόπου Wulf Mathies φέρονται σε ιρλανδικές εφημερίδες να έχουν πει ότι η βόρεια πλευρά του Δουβλίνου αποκλείεται από την πρώτη φάση του έργου ελαφρού σιδηροδρόμου Luas, το οποίο συγχρηματοδοτείται από την Ευρωπαϊκή Ένωση. Οι εκπρόσωποι που προέβησαν στις ανακοινώσεις ανέφεραν ότι η επίτροπος είχε ζητήσει να προβούν οι ιρλανδικές αρχές στην εκπόνηση κοινωνικο-οικονομικής μελέτης για να αποτιμηθεί εάν η ανάγκη για ελαφρό σιδηρόδρομο είναι στην βόρεια πλευρά της πόλεως τόσο επιτακτική όσο είναι στη νότια πλευρά και να εξακριβωθεί εάν μπορεί να δικαιολογηθεί το να αποκλείσει κανείς τη βόρεια πλευρά από την πρώτη φάση του έργου.

Δύναται η Επιτροπή να παράσχει λεπτομέρειες σχετικά με τις επαφές που είχε με τις ιρλανδικές αρχές επί του θέματος; Έχουν οι ιρλανδικές αρχές διεξαγάγει ή συμφωνήσει να διεξαγάγουν τυχόν κοινωνικο-οικονομική αποτίμηση του είδους που προτάθηκε από την Επιτροπή; Ποίους λόγους έδωσαν οι ιρλανδικές αρχές στην Επιτροπή βάσει των οποίων αποκλείεται η βόρεια πλευρά της πόλεως από την πρώτη φάση του έργου;

Απάντηση της κας Wulf-Mathies εξ ονόματος της Επιτροπής (15 Νοεμβρίου 1996)

Η Επιτροπή διατήρησε στενή επαφή με τις αρχές της Ιρλανδίας από τότε που εξαγγέλθηκε το έργο. Αντιπροσωπεύεται σε μία καθοδηγητική ομάδα η οποία δημιουργήθηκε με σκοπό την επόπτευση του έργου. Ένα από τα πρώτα καθήκοντα της καθοδηγητικής ομάδας είναι να πραγματοποιήσει μια πλήρη κοινωνικο-οικονομική ανάλυση κόστους-οφέλους των τριών οδών που εξετάζονται προς το παρόν.

Η μελέτη αυτή ανελήφθη από κοινού από την Επιτροπή και τις αρχές της Ιρλανδίας και πραγματοποιήθηκε από ανεξάρτητη εξωτερική εταιρία παροχής συμβουλών. Η εργασία αυτή άρχισε τον Ιούνιο του 1996 και η τελική έκθεση καταρτίστηκε τον Οκτώβριο. Σύμφωνα με τα πορίσματα αυτής της έκθεσης, συμφωνήθηκε με τις ιρλανδικές αρχές να ξεκινήσουν με τις νότιες και δυτικές οδούς, κατά την φάση του ΣΕΣ για το Δουβλίνο, δεδομένου ότι φαίνεται να είναι η καλύτερη λύση από οικονομική άποψη τόσο από τεχνικής πλευράς όσο και από την πλευρά των μεταφορών. Ωστόσο, συμφωνήθηκε επίσης να κατασκευαστεί η βόρεια οδός, όσο το δυνατό συντομότερα και, το αργότερο, μετά από την ολοκλήρωση των δύο άλλων οδών. Η συμφωνία αυτή θα επισπεύσει την κατασκευή της βόρειας οδού κατά δύο έτη τουλάχιστον.

Ο λόγος για τον οποίο μία οδός θα πρέπει να αποκλεισθεί από αυτή τη φάση του ΣΕΣ αναφέρεται στο λειτουργικό πρόγραμμα μεταφορών ((Λειτουργικό πρόγραμμα μεταφορών 1994-1999, σ. 47/8 (ISBN - 7076 0462 1/1994). )), το οποίο συμφωνήθηκε μεταξύ της Επιτροπής και των ιρλανδικών αρχών τον Ιούλιο του 1994 και είναι ο εξής: «Ο πυρήνας του συστήματος ΣΕΣ θα κοστίσει περίπου 371 εκατ. ECU. Το σύστημα αυτό δεν είναι δυνατό να κατασκευαστεί με τα 247 εκατ. ECU που προτείνονται για το ΣΕΣ στο πλαίσιο αυτού του προγράμματος. Για να υλοποιηθεί ο πυρήνας του δικτύου ΣΕΣ, θα χρειαστεί πιο μακροπρόθεσμο πλαίσιο από αυτό του εν λόγω προγράμματος (1994-1999). Εξετάζονται επειγόντως λεπτομερή στοιχεία για να προσδιοριστεί ο βέλτιστος συνδυασμός των συνδέσεων ΣΕΣ, οι οποίες θα μπορούσαν να κατασκευαστούν κατά τη διάρκεια της περιόδου 1994-1999».